Snuffelhond doen R10 miljoen-vonds by lughaweDie sakke met 26 kg efedrien. Foto: SAID ŉ Snuffelhond was Dinsdag verantwoordelik vir twee reusevondse by die Internasionale Lughawe OR Tambo toe hy eers perlemoen en toe efedrien met ŉ gesamentlike waarde van R10 miljoen opgespoor het. Sandile Memela, woordvoerder van die Suid-Afrikaanse Inkomstediens (SAID), het gesê in die eerste geval het die hond tydens ŉ roetine-ondersoek van die bagasie iets verdags by ŉ Tanzaniese man se tasse geruik. Die passasier van Dar es Salaam se twee tasse is ondersoek en sewe deurskynende sakke met ŉ kristalmiddel is daarin gevind. Toetse het later getoon dat die sakke 26 kg efedrien ter waarde van R8,1 miljoen bevat, het Memela gesê. Die man en sy bagasie is aan die polisie oorgelewer. In die tweede geval het die hond ŉ onwettige pakkie uitgesnuffel wat perlemoen ter waarde van ongeveer R2 miljoen bevat het. “Die gedroogde perlemoen was in kleefplastiek toegedraai en het 577 kg geweeg,” het Memela gesê. Die pakkie is aan die SAPD oorhandig vir verdere ondersoek.